На основу члана 10 и 11 Закона о култури ( „Сл. гласник РС“ бр. 72/2009, 13/2016 и 30/2016- испр.), Одлуке о начину, мерилима и критеријумима за избор пројеката у култури који се финансирају и суфинансирају из буџета Градске општине Вождовац („Сл. лист града Београда“ бр. 91/14 и 50/15) и Oдлукe председника о расписивању јавног конкурса I бр 90-1/2017 од 13.10.2017. године, Комисија за спровођење јавног конкурсаза доделу средстава за финансирање пројекта удружења из области културе на територији Градске општине Вождовац за 2017. годину доноси

**УПУТСТВО**

О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА ЗА ФИНАНСИРАЊЕ ПРОЈЕКТА УДРУЖЕЊА ИЗ ОБЛАСТИ КУЛТУРЕ НА ТЕРИТОРИЈЕ ГРАДСКЕ ОПШТИНЕ ВОЖДОВАЦ ЗА 2017. ГОДИНУ

Овим упутством ближе се уређују услови, критеријуми и поступак доделе средстава удружењима са седиштем на територији општине Вождовац , за пројекте у области културе на територији градске општине Вождовац, који су од јавног интереса и који се финансирају из буџета градске општине Вождовац - односно из бесповратних финансијских средстава из буџета Градске општине Вождовац.

Додела средстава удружењима за пројекте врши се путем јавног конкурса.

1. **ЦИЉЕВИ КОНКУРСА**

Општи циљ финансирања пројекта удружења је афирмисање изворног народног стваралаштва и очување нематеријалног културног наслеђа.

 Посебни циљеви финансирања пројеката су:

 **Заштита културног стваралаштва националних мањина.**

 **ПРАВО НА ПОДНОШЕЊЕ ПРИЈАВА**

Подносиоци пријаве морају да буду удружења регистрована у Агенцији за привредне регистре са седиштем на територији општине Вождовац и која, сагласно одредбама свог оснивачког акта и статута, остварују циљеве у области културе и других програма који искључиво и непосредно следе јавне потребе Градске општине, док партнери у пројекту могу бити сва правна лица.

 Удружење може учествовати са више програма а средства из буџета Градске општине Вождовац додељују се за финансирање само једног програма.

1. **ПОТРЕБНА ДОКУМЕНТАЦИЈА ЗА ПОДНОШЕЊЕ ПРИЈАВА:**

Подносиоци пријаве достављају следећу документацију:

* пријавни формулар- Образац 1 ;
* Образац 2;
* фотокопију Статута удружења;
* фотокопије протокола о сарадњи са свим партнерима на пројекту (уколико постоје);
* позитивне референце (уколико их има, на пример: писма препоруке и писма подршке)
* образац описа програма - Образац 1
* образац буџета,-Образац 1
* образац плана активности- Образац 1
* биографију координатора програма и кључних стручњака,
* фотокопију финансијског извештаја достављеног надлежним државним органима за претходну годину, са доказом о предаји, писану изјаву о обезбеђивању финансирања дела пројекта сопственим средствима или суфинансирањем.
* као и другу документацију којом се доказује испуњење услова и критеријума из тачке 4 и 6 овог упутства.

Комисија задржава право да поред наведених затражи и друга документа и доказе битне за одлучивање о поднетој пријави, као и да тражи објашњење и умањења у предложеном буџету по појединим ставкама.

Напомена**:** Уколико подносилац пријаве не поднесе конкурсом утврђену документацију (осим позитивних референци, потписаних и печатираних протокола о сарадњи са свим партнерима на пројекту које подноси уколико има), пријава ће бити одбачена као непотпуна.

**4. УСЛОВИ ЗА ПОДНОШЕЊЕ ПРИЈАВА**

Подносилац пријаве мора да испуњава следеће услове:

* да је удружење уписано у регистар надлежног органа,
* да има отворен рачун у Управи за трезор,
* да програм реализује највећим делом на територији Градске општине Вождовац
* да је директно одговоран за припрему и управљање пројектом, а не да делује као посредник;
* да су измирени сви доспели порези, доприноси и друге јавне дажбине у складу са прописима Републике Србије (изјава подносиоца пријаве под пуном моралном, материјалном и кривичном одговорношћу);
* да се против удружења или одговорних лица у удружењу не воде поступци пред надлежним судовима (изјава подносиоца пријаве под пуном моралном, материјалном и кривичном одговорношћу);
* да подносилац пријаве није добио средства од другог донатора у укупном траженом износу (или недостајућа средства) за предлог Пројекта којим конкурише и да ће Даваоца средстава обавестити о свим додатним финансирањима од стране било ког донатора.

**5. РАСПОДЕЛА ФИНАНСИЈСКИХ СРЕДСТАВА**

* + Максималан износ за финансирање или суфинансирање пројекта удружења је **250 000 ,00** РСД.
	+ Удружење на јавном конкурсу може да конкурише за укупно утврђену вредност пројекта или за недостајући део средстава уз обавезну изјаву да нису добили средства од другог донатора у укупном траженом износу за пројекат или део недостајућих средстава за који конкуришу.
	+ Средства се могу доделити само за пројекте чији је циљ некомерцијалан. Средства се не могу користити за стварање профита.
	+ Динамика плаћања је 100% авансно од укупно одобреног буџета, након потписивања Уговора са Даваоцем средстава. Након реализације пројекта, реализатор је у обавези да достави коначан и детаљан Извештај о рализацији активности, финансијски Извештај о утрошеним целокупним средствима и да оправда сва утрошена средства, у супротном ће Давалац средстава бити приморан да активира меницу за повраћај средстава.

**6. КРИТЕРИЈУМИ ЗА ДОДЕЛУ ФИНАНСИЈСКИХ СРЕДСТАВА**

Комисија ће приликом разматрања потпуних и благовремених пријава, за доделу финансијских средстава, посебно вредновати следеће критеријуме за избор пројеката:

– припадност предложеног програма приоритетним областима, ( 0-30 бодова)

– обим реализације предложеног програма на територији градске општине Вождовац,( 0-30 бодова)

-учешће стручњака из предметне области на предложеном пројекту(0-30)

– проценат учешћа удружења у финансирању предложеног програма(0-10 бодова )

– остварени резултати удружења претходних година (0-10 бодова)

– одрживост програма (циљ, активности и ефекти на циљну групу)- (0-30 бодова)

-обим ангажованих учесника на програму и задаци ангажованих учесника на предметној области ( 0-30 )

**7. ТРОШКОВИ КОЈИ СЕ ФИНАНСИРАЈУ ИЗ ДОБИЈЕНИХ СРЕДСТАВА**

* + Додељеним средствима могу се финансирати само оправдани трошкови, односно реални трошкови.
	+ Трошкови се морају евидентирати на рачунима који гласе на корисника средстава и који су предвиђени буџетом пројекта.

 **Неприхватљиви** трошкови предлога пројекта су:

* трошкови активности на припреми предлога пројеката;
* трошкови који се не односе на период имплементације пројекта;
* заостали дугови и камате;
* трошкови набавке опреме која није неопходна за реализацију пројектних активности;
* куповина канцеларијског намештаја;
* трошкови адаптације објеката;
* трошкови такси превоза;
* трошкови који се већ финансирају из других извора;
* плаћање истих лица по различитом основу у оквиру реализације једног пројекта. Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном.

**8. Где и како послати пријаве:**

Препорученом поштом или доставом на писарници Градске општине Вождовац на адресу:

**Градска општина Вождовац,
Устаничка 53,
Београд**

Предлози програма морају бити достављени у запечаћеној коверти и са назнаком (читко и
штампаним словима написано):

**Пријава на јавни конкурс за доделу средстава за финансирање пројекта удружења из** **области културе на територији градске општине Вождовац за 2017. годину**

На полеђини коверте обавезно навести назив и адресу подносиоца пријаве.

Пријаве се морају предати на обрасцу утврђеном у овој конкурној документацији са пратећом обавезном документацијом и пријавом програма у електронској форми.

Није могуће накнадно вршити допуну тражене документације. Све непотпуне и неблаговремене пријаве неће се разматрати.

Пријаве послате на други начин (факсом или е-mail-ом) или достављене на друге адресе, неће се разматрати.

Конкурс се објављује на званичној интернет страници Градске општине Вождовац (www.vozdovac.rs).

Конкурсну документацију подносиоци програма могу преузети са званичног сајта Градске општине Вождовац (www.vozdovac.rs).

Комисија од подносиоца пријаве има право да тражи додатна објашњења као и додатну документацију на увид.

Рок за подношење пријава на конкурс је 8 (осам ) дана од дана његовог објављивања.